**mișcând scara**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

acrobații

pe coardele elastice ale justiției;

judecătorul și juratul sunt

spectatori-

în cutia de carton,

netulburat

omul străzii.

fața

libertății destrăbălate

tot mai schimbătoare;

crăpate-s casele-

alergând de colo-colo,

gest contestatar

în stuctura silogismului.

distorsionări calomnioase

ale zumzetului;

nestăpânit

imboldul plecării pe ape-

amendat

surdomutul

pentru că a scandat lozinci.

pierdut printre bătăile ceasului;

adam

nu mai vorbește cu Dumnezeu;

nu-L mai poartă în suflet-

pe calea viitorului,

sufletu-i ferecat

de un zeu digital.

avatarul acestei zile de martie

e un cocoșar.

petele galbene-s spori

de la o criptogamă vasculară-

cheia criptogramei:

privirea hipnotică

a șarpelui.

sub cojocul babei,

ziua cocostârcului;

în muguri, sonorități diafane;

treziți îs străjerii caselor.-

Sfântul Ilie fulgeră:

sfâșiat

vălul seducției.

faceți loc

aducătorului de lumină!

dați daruri

mâncătorului de foc!-

mișcând scara,

promite

viața veșnică virtuală.